Tom Behnke (KF), 2005-11-16:
Lige så længe jeg kan huske, har der været terrorhandlinger rundt i hele verden.
Da jeg var barn, var det forskellige socialistiske eller kommunistiske fraktioner, der lavede terror og flykapringer rundt i Europa.
I årtier har der været terrorhandlinger i det nordlige Spanien udført af ETA, og i Nordirland er det IRA, for nu at nævne nogle eksempler.
I de sidste mange år har yderliggående muslimer udført terrorhandlinger i Mellemøsten og i de muslimske dele af Østen.
Vi har i mange år været vant til, at terror blev udført meget lokalt, og hvis bare man holdt sig fra de steder, ja, så var man egentlig fri for terroren.
Men tiderne har ændret sig.
Grunden til debatten her i dag er jo, at vores værdier i den vestlige verden er under angreb.
Med de meget voldsomme terrorhandlinger den 11. september 2001 i USA og senest i London her i sommer er terrortruslen rykket alvorligt tættere på.
Vi er sårbare, fordi det har taget tid at forstå, at et menneske kan være så fanatisk, at han eller hun er klar til at spænde dynamit rundt om maven og bruge sig selv som bombe mod uskyldige ofre i Vesten.
Selv tilsyneladende velfungerende, velintegrerede unge er af uforklarlige årsager klar til at ofre sig selv og tusindvis af uskyldige ofre i en eller anden hellig krig.
Vi har allerede gjort meget for at dæmme op for terrorhandlinger i Danmark.
Vores efterretningstjeneste har fået tilført mange nye ressourcer og arbejder godt og målrettet.
Vi har et godt og stærkt beredskab, der er gearet til at løfte opgaven, hvis en eller flere terrorister trods vores værn skulle udføre en bestialsk terrorhandling i Danmark.
Spørgsmålet er imidlertid og skal hele tiden være: Er vi gode nok til at forebygge og forhindre terrorhandlinger?
Er vi gode nok til at skride lynhurtigt ind og standse en eventuel anden bølge, hvis det værste skulle ske?
Det er spørgsmål, som vi er nødt til at stille os selv.
Vi kan ikke bare læne os tilbage og håbe på det bedste.
Vi kan ikke bare læne os tilbage og sige, at vores efterretningstjeneste er god nok og har de beføjelser, der er nødvendige.
Vi er nødt til til stadighed at tjekke vores forsikring.
Men vi er samtidig også nødt til at afbalancere hensynet til sikkerhed og retssikkerhed.
Det er hele tiden en balance.
Derfor skal hver ny idé til yderligere overvågning overvejes meget grundigt.
Hvis det ikke er absolut nødvendigt, skal vi lade være.
Vi skal også være meget opmærksomme på, om vi i vores stræben efter sikkerhed kommer til at gå terroristernes ærinde.
Ikke mindst vores udstrakte ytringsfrihed er en torn i øjet på nogle.
Det er jo præcis det, de hader, og med deres terror prøver de netop at få os til at lukke vores frie verden.
Det skal ikke lykkes for dem, og prøver de, skal de være klar over, at de bliver afsløret.
Derfor er vi fra konservativ side også klar til øget overvågning, hvor det er nødvendigt.
Det kan hjælpe til at forhindre terror, og det kan, som vi så det i London, være helt afgørende for, at terroristerne kan identificeres og terrornetværk neutraliseres.
Vi skal ikke have mere overvågning end nødvendigt, men vi skal have den overvågning, der er nødvendig, for at vi kan leve i tryghed og dermed i frihed.
Det er vores demokrati, vi skal forsvare; det er vores frihed, vi skal forsvare.
Vores værdier i den vestlige verden er, som jeg sagde, under angreb.
Det Konservative Folkeparti er indstillet på at gøre det, der skal til for bedst muligt og mest effektivt at forhindre terrorhandlinger i Danmark.
Vi skal samtidig forske i terrorisme.
Hvorfor finder tilsyneladende velfungerende unge pludselig på at sprænge sig selv og tusindvis af uskyldige mennesker i luften?
Hvad er det, der får dem til at gøre det?
Når vi kender svaret på det spørgsmål, kan vi for alvor gøre noget.
Indtil da må vi sikre os
bedst muligt.